
ΕΙΔΗΣΕΙΣ

Δραστηριότητα εγχώριων εταιριών της πΓΔΜ  

Σε διαγωνισμό στην πΓΔΜ για την απονομή του βραβείου «Επιχειρηματίας για το έτος 2008», όπου έλαβαν μέρος 200 εταιρείες, οι τρεις από τις τέσσερις πρώτες στην κατάταξη ήσαν εταιρείες «marketing». 

Οι εταιρείες κλωστοϋφαντουργίας της πΓΔΜ ζητούν για μία ακόμη φορά από την κυβέρνηση της χώρας να λάβει επιπρόσθετα μέτρα για να μειώσει τις επιπτώσεις της διεθνούς οικονομικής κρίσης στον τομέα τους. 

Άνω των 50 εταιρειών της πΓΔΜ επιθυμούν να κατασκευάσουν εργοστάσια στις βιομηχανικές ζώνες της χώρας και ζητούν από την κυβέρνηση να τους παραχωρήσει τα ίδια κίνητρα που ισχύουν για τους ξένους επενδυτές.

Ο μεγαλύτερος πάροχος κινητής τηλεφωνίας της πΓΔΜ T-Mobile έλαβε επισήμως άδεια για την επέκταση των υπηρεσιών κινητής τηλεφωνίας τρίτης γενιάς (3G).

Ξένες εταιρίες στην πΓΔΜ– επενδύσεις  - εξαγορές

Ασαφείς τίτλοι ιδιοκτησίας ενδέχεται να περιπλέξουν την μεταβίβαση των αεροδρομίων της πΓΔΜ στην τουρκική εταιρεία TAV. Συγκεκριμένα, περίπου 450 εκτάρια γης, τα οποία η κυβέρνηση έχει παραχωρήσει σε αγρότες της χώρας με πενταετή σύμβαση, θα πρέπει τώρα να μεταβιβασθούν στην τουρκική εταιρεία, για να κατασκευάσει στη συγκεκριμένη τοποθεσία εμπορευματικό αεροδρόμιο.

Η κροατική εταιρεία Agrokor αρνήθηκε τις πληροφορίες, σύμφωνα με τις οποίες πρόκειται να ακυρώσει την επένδυσή της στην πΓΔΜ. Η εταιρεία έχει αναγγείλει επενδύσεις στη χώρα ύψους 40 εκατ. ευρώ, ενώ στην παρούσα φάση συγκεντρώνει τα απαραίτητα δικαιολογητικά για τα κέντρα συγκέντρωσης και διάθεσης αγροτικών προϊόντων και για την απόκτηση των απαραίτητων αδειών λειτουργίας. 
Η κυβέρνηση της πΓΔΜ απείλησε να μηνύσει την εταιρεία αυστριακή εταιρεία EVN, ιδιοκτήτρια της εταιρείας διανομής ηλεκτρικής ενέργειας στην πΓΔΜ «ESM-Distribution» σε περίπτωση που πραγματοποιήσει την απειλή της και δεν προχωρήσει σε περαιτέρω επενδύσεις στο δίκτυο παροχής. Η EVN είχε απειλήσει ότι θα προχωρήσει στο μέτρο αυτό, διότι διαφωνεί με τη νέα μεθοδολογία υπολογισμού της τιμής της ηλεκτρικής ενέργειας, η οποία, όπως υποστηρίζουν οι εκπρόσωποί της, θα δημιουργήσει προβλήματα ως προς τη ρευστότητα της εταιρείας. Οι ίδιοi ανακοίνωσαν επίσης ότι η EVN  πρόκειται να πραγματοποιήσει τις επενδύσεις, ύψους 96 εκατ. ευρώ, οι οποές προβλέπονταν στη συμφωνία πώλησης της ESM, αλλά συμπλήρωσαν ότι η εν λόγω απόφαση της Ρυθμιστικής Επιτροπής Ενέργειας καθιστά αβέβαιες τις μελλοντικές επενδύσεις τις εταιρείας. Σημειώνεται ότι η νέα μεθοδολογία θα έχει ολοκληρωθεί σε έναν μήνα και, σύμφωνα με τον πρόεδρο της Ρυθμιστικής Αρχής για την Ενέργεια, θα δημιουργήσει τις προϋποθέσεις για μείωση των τιμών της ηλεκτρικής ενέργειας και θα παράσχει μία περισσότερο ρεαλιστική βάση για τα εταιρικά κόστη. Το σημείο διαφωνίας με την EVN έγκειται κυρίως στις απώλειες ενέργειας στο δίκτυο που αναγνωρίζονται: το ποσοστό αυτό ορίσθηκε στο 11%, το οποίο η EVN θεωρεί ιδιαίτερα χαμηλό.

Ο πρόεδρος του Βρετανικού Επιχειρηματικού Συνδέσμου στην πΓΔΜ δήλωσε ότι το πρόγραμμα κατασκευής τριών ξενοδοχείων της αλυσίδας Hilton στη χώρα ενδέχεται να αποτύχει λόγω γραφειοκρατικών διαδικασιών.

Η κτηματομεσιτική εταιρεία Key Estates, βρετανικών συμφερόντων, δημιούργησε νέο διαδικτυακό τόπο (property.com.mk) όπου οι κτηματομεσιτικές εταιρείες αλλά και οι ιδιώτες θα μπορούν να δημοσιοποιούν πληροφορίες σε σχέση με τα περιουσιακά τους στοιχεία και μέσω του οποίου τα τελευταία θα μπορούν να πωλούνται, να αγοράζονται ή να ενοικιάζονται. Σύμφωνα με τους εκπροσώπους της Key Estates, ο εν λόγω διαδικτυακός τόπος θα προωθήσει τη χώρα σε διεθνές επίπεδο ως επενδυτικό προορισμό. 

Ο πάροχος κινητής τηλεφωνίας VIP καλύπτει το 11% της αγοράς της πΓΔΜ, ενώ  σχεδιάζει να αυξήσει αυτό το μερίδιο στο 25% έως το 2013.

Τραπεζικός Τομέας 

Η τράπεζα της πΓΔΜ για την Προώθηση της Ανάπτυξης πρόκειται να μετασχηματισθεί το επόμενο έτος κατά τρόπο ώστε να έχει τη δυνατότητα να εγκρίνει απ’ ευθείας φθηνότερα δάνεια για τις επιχειρήσεις.

Τον Οκτώβριο οι καταθέτες των τραπεζών της πΓΔΜ απέσυραν περίπου 9 εκατ. ευρώ. Σύμφωνα με τους διοικητές των τραπεζών, οι κινήσεις αυτές οφείλονταν σε ψυχολογική πίεση εξ αιτίας της διεθνούς οικονομικής κρίσης, αλλά, κατά τους ανωτέρω, οι πολίτες άρχισαν να επιστρέφουν σταδιακά τις καταθέσεις τους στις τράπεζες. 

Οι τράπεζες στην πΓΔΜ μείωσαν σημαντικά των αριθμό των δανείων που χορηγούν στους πολίτες και τις εταιρείες, καθώς θέτουν πλέον πιο αυστηρά κριτήρια για τη χορήγησή τους. Επίσης, αυξάνονται συνεχώς οι μηνύσεις τους προς πολίτες της χώρας για καθυστέρηση αποπληρωμής των δόσεων των δανείων τους.

Σύμφωνα με τοπικά δημοσιεύματα, η κυβέρνηση εξακολουθεί να κωλυσιεργεί αναφορικά με την πώληση της Ταχυδρομικής Τράπεζας (Postenska Banka), μολονότι η βουλγαρική Central Cooperative Bank κατέθεσε το παρελθόν έτος τραπεζική εγγύηση για την εξαγορά της, ύψους 9 εκατ. ευρώ.

Ειδήσεις ελληνικού ενδιαφέροντος
Σύμφωνα με την ηλεκτρονική πηγή ενημέρωσης sofokleous10.gr, newsletter,  η εταιρεία FHL Κυριακίδης διερευνά το ενδεχόμενο πώλησης της συμμετοχής της στην θυγατρική της στην πΓΔΜ Mermeren Kombinat, χωρίς ωστόσο να έχει επιτευχθεί κάποια συμφωνία. Τα παραπάνω επισημαίνει σε σχετική της ανακοίνωση η διοίκηση της εισηγμένης εταιρείας, με αφορμή δημοσιεύματα του Τύπου, αναφέροντας παράλληλα ότι για την αντιμετώπιση του προβλήματος ρευστότητας που αντιμετωπίζει, διερευνά προ πολλού την πώληση περιουσιακών της στοιχείων κατά τρόπο συμφέροντα για την ίδια και τους μετόχους της. Η εταιρεία υπογραμμίζει τέλος ότι, σε περίπτωση που υπάρξει συμφωνία, θα προβεί στις κατά το νόμο προβλεπόμενες ανακοινώσεις.

Η κυβέρνηση της πΓΔΜ αποφάσισε ότι, επιπρόσθετα προς την ΟΚΤΑ, η εταιρεία πετρελαιοειδών Makstil πρόκειται επίσης να λαμβάνει προσωρινά πετρέλαιο diesel και ελαφρά καύσιμα από τα κρατικά αποθέματα. 
 Οικονομικές σχέσεις της πΓΔΜ με άλλες χώρες

Οι Υπουργοί Οικονομίας της πΓΔΜ και της Βουλγαρία υπέγραψαν διμερή συμφωνία οικονομικής συνεργασίας. Σημειώνεται ότι το διάστημα των τελευταίων δέκα ετών, οι δύο χώρες έχουν υπογράψει άνω των 50 οικονομικών συμφωνιών, ενώ το διμερές τους εμπόριο έχει αυξηθεί δεπαπενταπλασίως και αναμένεται να φτάσει στο 1 δισ. δολλάρια. Επίσης, κατά την επίσκεψη του Βούλγαρου Υπουργού στην πΓΔΜ, τέθηκε σε λειτουργία νέα γραμμή μεταφοράς ηλεκτρικής ενέργειας ισχύος 400-kilowatt, η οποία συνδέει το Dubrovo (κοντά στο Negotino) στην πΓΔΜ και τη Crvena Mogila στη Βουλγαρία. Τέλος, ανακοινώθηκε ότι οι δύο χώρες θα εφαρμόσουν το πρόγραμμα για τον αγωγό «AMBO» και θα κατασκευάσουν γραμμή φυσικού αερίου που θα συνδέει τη Strumica με το Petric.
To Κοινοβούλιο της πΓΔΜ επικύρωσε συμφωνία με την Ιρλανδία για την αποφυγή της διπλής φορολογίας και την αποφυγή της φοροδιαφυγής όσον αφορά στο φόρο εισοδήματος.

ΟΙΚΟΝΟΜΙΚΟ ΠΕΡΙΒΑΛΛΟΝ

Οικονομική κατάσταση στην  πΓΔΜ

Γενικά

Βάσει των στοιχείων της Παγκόσμιας Τράπεζας, τα οποία δημοσιοποιούνται στην τελευταία της έκθεση για την Ευρώπη και την Κεντρική Ασία, η οικονομία της πΓΔΜ πρόκειται να σημειώσει επιβράδυνση το επόμενο έτος. Σύμφωνα με τις εκτιμήσεις του διεθνούς οργανισμού, η παραγωγή προϊόντων και υπηρεσιών από τις εταιρείες της χώρας το επόμενο έτος θα αυξηθούν κατά 4,8% σε σύγκριση με το τρέχον έτος. Ωστόσο, το 2008 η οικονομία της χώρας σε σχέση με το προηγούμενο έτος αυξήθηκε κατά 5,5%. Σύμφωνα με τις προβλέψεις της Παγκόσμιας Τράπεζας, η οικονομία της πΓΔΜ θα παρουσιάσει ξανά αύξηση το 2010. 

Όπως καταδεικνύει έρευνας που διεξήγαγε η εταιρεία Brima Gallup, το 46% των πολιτών της πΓΔΜ είναι δυσαρεστημένοι με την ποιότητα ζωής τους. Αυτό συμβαίνει, διότι ο μέσος μισθός στη χώρα κυμαίνεται περίπου στα 275 ευρώ, ενώ από το ποσό αυτό απομένει μόνον το ένα τέταρτο όταν αφαιρεθούν τα  έξοδα για τρόφιμα και ποτά.

Σύμφωνα με τη Στατιστική Υπηρεσία της πΓΔΜ, οι τιμές του ρυζιού, των τυριών και των αυγών παρουσίασαν αύξηση το Νοέμβριο.

Οι γαλακτοπαραγωγοί της πΓΔΜ άρχισαν να σφάζουν τα ζώα τους, προκειμένου να προβούν σε πώληση κρέατος, καθώς όλες οι ξένων συμφερόντων γαλακτοβιομηχανίες της χώρας ανέστειλαν την αγορά γάλακτος.

Το ορυχείο Bucim πρόκειται να παύσει τη λειτουργία του τον ερχόμενο Φεβρουάριο, ενώ περισσότεροι από 460 εργάτες θα απολυθούν προσωρινά. Εξ αιτίας της χαμηλής τιμής των μετάλλων, και τα άλλα ορυχεία της χώρας (Sasa, Toranica και Zletovo) λειτουργούν με απώλειες, ωστόσο, προς το παρόν, αντεπεξέρχονται καλύτερα στην κρίση.

Κατά την εκτίμηση του βρετανού ειδικού David Banks, ο οποίος συνεργάζεται με την Υπηρεσία για τις Ξένες Επενδύσεις στην πΓΔΜ, η εργατική δύναμη στην τελευταία στοιχίζει φθηνότερα από όσο στην Κίνα. 

Σύμφωνα με πληροφορίες του τηλεοπτικού σταθμού της πΓΔΜ Alfa, το 90% των ξένων  επενδυτών στη χώρα είναι δυσαρεστημένοι με το επιχειρηματικό κλίμα που επικρατεί σ’ αυτήν. Συγκεκριμένα, διαμαρτύρονται για μεγάλη διαφθορά και καθυστερήσεις στη διοίκηση και τις διαδικασίες των διεθνών διαγωνισμών. 

ΑΕΠ, Κατά Κεφαλήν ΑΕΠ

Ο Υπουργός Οικονομικών της πΓΔΜ Trajko Slavevski δήλωσε ότι το ΑΕΠ της χώρας το επόμενο έτος αναμένεται να αυξηθεί κατά 5,5%, παρά τις παρατηρήσεις του ΔΝΤ ότι τέτοιες προβλέψεις στερούνται ρεαλισμού. 

Συναλλαγματικά αποθέματα –Συναλλαγματική ισοτιμία

Για έλλειψη σε ευρώ διαμαρτύρονται τα Γραφεία Ανταλλαγής Συναλλάγματος στην πΓΔΜ. Ως αποτέλεσμα, η αξία του ευρώ αυξήθηκε σε 61,7 δηνάρια (από 61,2). Ο Υπουργός Οικονομικών της χώρας δήλωσε ότι δεν υπάρχει προς το παρόν  κίνδυνος υποτίμησης του δηναρίου, ενώ ο διοικητής της Κεντρικής Τράπεζας ανέφερε ότι το κράτος διαθέτει αρκετά αποθέματα σε ξένο συνάλλαγμα, ώστε να μπορέσει να κρατήσει την ισοτιμία του δηναρίου σταθερή, καθώς και ότι η ανταλλακτική αξία του ευρώ παραμένει μέσα στα κανονικά όρια. 

Ενέργεια

Ο Πρωθυπουργός της πΓΔΜ, κ. Gruevski, ανακοίνωσε ότι, μέσα στα επόμενα 4 με 5 χρόνια, η κυβέρνησή του πρόκειται να επενδύσει 1,5 δισεκατομμύρια ευρώ στον ενεργειακό τομέα, κυρίως σε θερμοηλεκτρικά εργοστάσια αλλά και σε άλλα έργα. Ο κ. Gruevski ανέφερε επίσης ότι αυτές τις ημέρες ολοκληρώνονται οι συμφωνίες εκχώρησης για την κατασκευή 400 μικρών υδροηλεκτρικών μονάδων, καθώς και ότι τις προσεχείς ημέρες θα ανακοινωθεί ο διαγωνισμός για την κατασκευή των μεγάλων υδροηλεκτρικών εργοστασίων «Cerben» και «Galiste», ενώ ο διαγωνισμός για το υδροηλεκτρικό εργοστάσιο «Boskov Most» βρίσκεται στο τελικό στάδιο. Η Κυβέρνηση ανακοίνωσε πρόσφατα δημόσια πρόσκληση για το μεγάλο έργο «Vardar Valley» ενώ έχει ξεκινήσει η διαδικασία για την επιλογή ξένου επενδυτή για την κατασκευή του εργοστασίου συνδυασμένου κύκλου θερμικής ενέργειας και φυσικού αερίου στα Σκόπια. Σύντομα αναμένεται να ξεκινήσει η κατασκευή της γραμμής ηλεκτρικής ενέργειας Nis–Stip και Bitola (Μοναστήρι)– Elbasan, ενώ η γραμμή ηλεκτρικής ενέργειας Μοναστήρι – Φλώρινα έχει ήδη τεθεί σε λειτουργία. Κατά τον ίδιο, η πραγματοποίηση αυτών των περιφερειακών έργων θα αποτρέψει πλήρως τους κινδύνους για το ενεργειακό σύστημα και η χώρα  θα καταστεί σημαντικό ενεργειακό κέντρο. Τέλος, κατά τα δημοσιεύματα, ο κ.Gruevski εξέφρασε την προσδοκία ότι η πΓΔΜ και η Βουλγαρία θα συμμετάσχουν στον αγωγό «ΑΜΒΟ» και στην γραμμή ηλεκτρικής ενέργειας Strumica–Petric. 

Όπως δήλωσε ο πρωθυπουργός της πΓΔΜ κ. Gruevski, η χώρα δεν πρόκειται να επενδύσει στην κατασκευή του πυρηνικού εργοστασίου στο Belene της Βουλγαρίας, ωστόσο, κατά τον ίδιο, η κυβέρνηση εξετάζει την πιθανότητα συμμετοχής στο πρόγραμμα αυτό με κάποιον άλλο τρόπο. 

Μεταφορές – Επικοινωνία

Η κρατική αεροπορική εταιρεία της πΓΔΜ ΜΑΤ ζήτησε επισήμως τη βοήθεια της κυβέρνησης της πΓΔΜ για την επίλυση των προβλημάτων που αντιμετωπίζει λόγω της απαγόρευσης των πτήσεών της προς την Ιταλία και τη Γερμανία, την οποία επέβαλε ο Ευρωπαϊκός Οργανισμός για την Ασφάλεια της Αεροπλοΐας (Eurocontrol) εξ αιτίας των χρεών της εταιρείας, καθώς και λόγω της παγκόσμιας οικονομικής κρίσης που επηρεάζει τις αεροπορικές εταιρείες. Η «ΜΑΤ» ζήτησε από την κυβέρνηση εξάμηνη αναστολή πληρωμής των χρεών της, δηλαδή να μετατεθούν χρονικά και να αναπροσαρμοστούν τα παλιά χρέη της εταιρείας προς τις αρχές εναέριας κυκλοφορίας. Η «ΜΑΤ» ζητά επίσης την κυβερνητική υποστήριξη για την επίλυση του προβλήματος με το Eurocontrol, δηλαδή την άρση της απαγόρευσης πτήσεων προς Γερμανία και Ιταλία καθώς και την παροχή κρατικών εγγυήσεων προς εγχώριους και ξένους χρηματοδότες για την αγορά αεροπλάνων. Ο Υπουργός Οικονομικών κ. Slaveski, δήλωσε ότι η κυβέρνηση θα εξετάσει τα αιτήματα της «ΜΑΤ» μόλις τα λάβει, τονίζοντας ότι η κυβέρνηση θα πρέπει να φροντίσει για την εταιρεία γιατί είναι εθνικού ενδιαφέροντος για τη χώρα. Ωστόσο, εκπρόσωποι της Υπηρεσίας Πολιτικής Αεροπορίας της χώρας δήλωσαν ότι δεν τους έχει υποβληθεί αίτημα για αναπροσαρμογή των χρεών της εταιρείας, καθώς και ότι δεν έχουν λάβει καμία σχετική οδηγία από την κυβέρνηση.

Ολοκληρώθηκε η κατασκευή 20 γεφυρών στο οδικό τμήμα Demir Kapiija – Γευγελή, η κατασκευή των οποίων χρηματοδοτήθηκε από το ΝΑΤΟ. Το επόμενο έτος το ΝΑΤΟ πρόκειται να επενδύσει άλλα 15 εκατ. ευρώ για την ανακατασκευή 20 γεφυρών καθώς  και οδικών τμημάτων. 

Η μεταφορά εμπορευμάτων μέσω της εταιρείας σιδηροδρόμων της πΓΔΜ μειώθηκε κατά 30% τους τελευταίους δύο μήνες, ενώ περίπου 700 αυτοκινητιστές αντιμετωπίζουν μείωση των μεταφορών που εκτελούν κατά 50%.

Το Υπουργείο Μεταφορών ανακοίνωσε ότι πρόκειται να κατασκευασθεί στην Αχρίδα νέο λιμάνι με πρατήριο εφοδιασμού καυσίμων. 

Όπως δήλωσε ο Υπουργός Μεταφορών της πΓΔΜ κ. Janakieski, η τουρκική εταιρεία TAV που ανέλαβε τον εκσυγχρονισμό των αεροδρομίων της χώρας και την κατασκευή εμπορευματικού αεροδρομίου, δεν πρόκειται να ακυρώσει την επένδυσή της αλλά θα προχωρήσει σε αυτή, παρά τα προβλήματα που έχουν ανακύψει με τους αμφισβητούμενους τίτλους ιδιοκτησίας των εκτάσεων των αεροδρομίων.

Οικονομική Κατάσταση – Άλλο

Όπως ενημερώνουν τοπικά δημοσιεύματα, βασισμένα σε ανεπιβεβαίωτες πληροφορίες, τα χρηματιστήρια της Βιέννης και της Λουμπλιάνας είναι τα μοναδικά από τα οκτώ συνολικά χρηματιστήρια, στα οποία απευθύνθηκε σχετική πρόταση, τα οποία εξέφρασαν ενδιαφέρον να γίνουν στρατηγικοί επενδυτές στο χρηματιστήριο της πΓΔΜ. Ως εκ τούτου, σύμφωνα με την ίδια πηγή, έχουν υποβάλει προσφορές για την εξαγορά του. Εν τω μεταξύ, η Επιτροπή που καθορίζει τον δείκτη του χρηματιστηρίου, αποφάσισε, κατά την τακτική αναθεώρησή της των δεικτών MBI-10 και MBID, ότι τα στοιχεία που συνιστούν τον κύριο δείκτη του χρηματιστηρίου ΜΒΙ-10 θα παραμείνουν τα ίδια και για τους επόμενους έξι μήνες. Τον εν λόγω δείκτη συναποτελούν οι μετοχές των εταιρειών Komercijala Banka. Granit, Alkaloid, Makstil, Stopanska Banka-Bitola, Makpetrol, Toplifikacija, Beton, Ohridska Banka και η αγροτική εταιρεία Pelagonija. Για τον δείκτη δημοσίων (publicly owned) εταιρειών MBID η Επιτροπή του χρηματιστηρίου αποφάσισε ότι θα συναποτελείται από τις μετοχές των εταιρειών Tutunska Banka, Telecom, ArcelorMittal, Stopanska Banka-Skopje, το εργοστάσιο σωληνώσεων 11 Oktomvri, η POLI MZT, το οινοποιείο Popova Kula, η QBE και η Rade Koncar.

Οικονομική πολιτική στην πΓΔΜ

Ισοζύγιο Πληρωμών

Σύμφωνα με τα στοιχεία της Παγκόσμιας Τράπεζας, η πΓΔΜ πρόκειται στο τέλος του έτους να έχει έλλειμμα 9,8% στο ισοζύγιο τρεχουσών συναλλαγών. 

Οικονομική Πολιτική -  Άλλο

Ο Υπουργός Οικονομικών της πΓΔΜ Trajko Slavevski ανακοίνωσε νέο πακέτο μέτρων της κυβέρνησης για την αντιμετώπιση των επιπτώσεων της διεθνούς οικονομικής κρίσης. Το περιεχόμενο των μέτρων αυτών δεν έχει γίνει ακόμη γνωστό. Σημειώνεται ότι πρόσφατα η κυβέρνηση είχε υιοθετήσει πακέτο μέτρων για τον ίδιο σκοπό, ύψους 330 εκατ. ευρώ.

Το Υπουργείο Παιδείας της πΓΔΜ ανακοίνωσε ότι η κυβέρνηση πρόκειται να δαπανήσει περίπου 70 εκατ. ευρώ για την κατασκευή γυμναστηρίων, συστημάτων αποχέτευσης και για την παροχή εξοπλισμού σε όλα τα σχολεία της χώρας. Επίσης, ανακοίνωσε γενικότερες επενδύσεις υποδομής για τα σχολεία.

Σύμφωνα με τον διευθυντή της Υπηρεσίας για τις Ξένες Επενδύσεις στην πΓΔΜ κ. Viktor Mizo, οι 18 ειδικοί υπάλληλοι στους οποίους έχει παραχωρηθεί διπλωματικό καθεστώς και έχουν τοποθετηθεί σε 17 χώρες για την προώθηση της πΓΔΜ ως επενδυτικού προορισμού, έχουν δημιουργήσει επαφές με 5.000 ξένες εταιρείες. Εκπρόσωποι από 100 εξ αυτών των εταιρειών έχουν επισκεφθεί την πΓΔΜ για να εξετάσουν τις επενδυτικές δυνατότητες που παρουσιάζει. Σύμφωνα με τον ίδιο, η κυβέρνηση πρόκειται, το επόμενο έτος, να τοποθετήσει άλλους 5 ειδικούς υπαλλήλους στην Ισπανία, τον Καναδά, την Τουρκία, την Κύπρο και τις ΗΠΑ. Σε κατηγορίες που εκτοξεύει μερίδα του Τύπου και σύμφωνα με τις οποίες η κυβέρνηση ξοδεύει πάρα πολλά χρήματα για τους εν λόγω υπαλλήλους, χωρίς ωστόσο να έχουν έλθει νέες επενδύσεις στη χώρα, ο κ. Mizo απάντησε ότι η αποτελμάτωση των επενδύσεων οφείλεται στην διεθνή οικονομική κρίση.
Οι εγχώριοι παραγωγοί τοματοπολτού ζητούν από την κυβέρνηση της πΓΔΜ να απαγορεύσει τις εισαγωγές από την Κίνα για όσο διάστημα η χώρα διαθέτει δικά της αποθέματα.

Εξωτερικό Εμπόριο

Τελωνειακά – Δασμολογικά – Ποσοστώσεις – Εισαγωγικοί Φόροι

Σύμφωνα με τελωνειακούς αξιωματούχους της πΓΔΜ, 100 εταιρείες στη χώρα, ανάμεσα στις οποίες η Usje (ΤΙΤΑΝ - ελληνικών συμφερόντων), η IGM και η Lukoil, άρχισαν ήδη να χρησιμοποιούν τις απλοποιημένες τελωνειακές διαδικασίες για την επίσπευση των εισαγωγών και εξαγωγών τους.

Διάρθρωση Αγοράς

Καταναλωτικές Συνήθειες

Οι πωλήσεις αυτοκινήτων στην πΓΔΜ αυξήθηκαν κατά 11% το Νοέμβριο. Εκπρόσωπος της Ένωσης Οικονομικών Επιμελητηρίων της χώρας δήλωσε ότι οι εισαγωγείς έχουν φιλόδοξα σχέδια για το 2009, καθώς η αγορά της χώρας «διψά» για καινούρια αυτοκίνητα. Σημειώνεται ότι η μέση διάρκεια διατήρησης των αυτοκινήτων στη χώρα είναι 14 έτη. 

